# Generiske rollebeskrivelser for prosjekt

Ulike prosjekt vil ha ulike behov for hvilke roller som skal inngå i prosjektet. Nedenfor følger en oversikt over de mest aktuelle rollene i et typisk prosjekt i Helse Midt-Norge. Ved behov for andre roller i prosjektet må disse defineres i den aktuelle prosjektplanen.

|  |  |
| --- | --- |
| Roller i prosjektstyringen | |
| Prosjekteier | Prosjekteier representerer oppdragsgiver og er overordnet ansvarlig for at prosjektet når sine mål, og støttes av styringsgruppen i dette arbeidet.  *Prosjekteieren skal sikre at prosjektet opprettholder vektleggingen av gevinstarbeidet, at ansvar og myndighet er klarlagt, og at prosjektet styres etter «beste praksis». Prosjekteier er ansvarlig for Prosjektbegrunnelsen. samt bidra til å sikre hensiktsmessig implementering og brukstaking av prosjektets leveranser i linjeorganisasjonen.*  Prosjekteier skal følge opp prosjektets fremdrift og resultater, støtte prosjektleder og prosjektteamet i deres gjennomføring av prosjektet, samt bidra til å sikre hensiktsmessig implementering og brukstaking av prosjektets leveranser i linjeorganisasjonen. |
| Styringsgruppen | Styringsgruppen i prosjektet er i Helse Midt-Norge et besluttende organ som normalt ledes av Prosjekteier.  Styringsgruppens viktigste oppgaver:  • Gi enhetlig rettledning til prosjektet, og gi synlig og vedvarende støtte til prosjektleder  • Styre innenfor prosjektets tildelte økonomiske og tidsmessige rammer  • Sikre at prosjektets leveranser oppfyller målsettingene/begrunnelsen for prosjektet, og at prosjektene gir fortløpende verdi for helseforetakene/Helse  Midt-Norge RHF  • Sammen og hver for seg bidra til god samhandling mellom prosjektet og funksjonelle enheter i de berørte virksomhetene  • Fremskaffe ressurser og andre virkemidler og sørge for at dette forblir disponibelt for prosjektet i samsvar med de planene som vedtas  • Sikre effektiv beslutningstaking, herunder også etablere forståelse for prosjektmodellen og ansvar som tilligger hvert beslutningspunkt  • Sikre effektiv kommunikasjon både innenfor gruppen, mot prosjektet og ut mot eksterne interessenter  • Sikre at IKT-tjenestene er i tråd med kravene i Regionalt styringssystem for informasjonssikkerhet og personvern og at Regionalt informasjonssikkerhetsforum (RIF) involveres i relevante saker knyttet til informasjonssikkerhet og personvern |
| Seniorbruker | I en styringsgruppe for IKT prosjekt skal rollen seniorbruker være representert.  Rollen seniorbruker bør normalt fylles av en representant fra et helseforetak/Helse Midt-Norge RHF med nærhet til ansatte som skal ta i bruk løsningene fra prosjektet.  Seniorbruker er ifølge PRINCE2 den eller de i prosjektstyret som har et spesielt ansvar for at leveransene fra prosjektet fungerer godt for alle som skal benytte dem eller blir berørt av dem. Rollen skal sikre at viktige behov og krav blir ivaretatt, skal sikre kvalitet på leveranse fra brukernes ståsted, og skal bidra til å løse konflikter omkring brukerkrav og prioriteringer. Rollen skal også sikre tilgang på nødvendige brukerressurser og nødvendig kompetanse til prosjektet. |
| Seniorleverandør | I en styringsgruppe for IKT prosjekt i HMN skal rollen seniorleverandør være representert. Hemit skal være representert i IKT-prosjektenes styringsgrupper, og normalt fylles rollen seniorleverandør av Hemits representant.  Seniorleverandør er ifølge PRINCE2 den eller de i prosjektstyret som har et spesielt ansvar for at leveransene fra prosjektet er av god kvalitet, at behandling av informasjon i løsningene skjer i henhold til myndighetskrav, og at forvaltning og evt. videreutvikling kan skje kostnadseffektivt og til nytte for brukerne. Rollen skal sikre prosjektets tekniske integritet. Rollen skal også sikre tilgang på nødvendige utviklingsressurser til prosjektet. |

|  |  |
| --- | --- |
| Roller i et prosjekt | |
| Prosjektleder | Prosjektlederen er ansvarlig for å kjøre prosjektet til daglig på Prosjektstyrets vegne innenfor rammene som er satt opp.   * Ansvarlig for å sikre at prosjektet produserer de påkrevde produktene innenfor de spesifiserte toleransene for tid, kostnad, kvalitet, omfang, usikkerhet og gevinst. * Ansvarlig for at prosjektet produserer et resultat som kan oppnå gevinstene som er definert i Prosjektbegrunnelsen * Ansvarlig for å følge opp prosjektets fremdrift, vurdere risiko og iverksette risikoreduserende tiltak ved behov * Ansvar for at alle i prosjektgruppa yter sitt beste og samarbeider godt. Prosjektleder har ikke formelt personalansvar, men har likevel ansvar for at de ansatte trives og jobber godt i prosjektet. * Prosjektleder rapporterer til Prosjekteier og Prosjektstyret   Ansvaret til prosjektlederen består i stor grad i å planlegge, delegere oppgaver til resten av prosjektteamet, overvåke aktiviteter og fremdrift og styre alle aspekter av prosjektet. Prosjektlederen skal motivere alle involverte til å bidra til å oppnå prosjektets mål innenfor definerte krav og forventninger. Prosjektleders gode samspill med prosjekteieren vil være en viktig suksessfaktor for prosjektet. |
| Faglig kvalitetsansvarlig | Faglig kvalitetsansvarlig er ansvarlig for faglige prosedyrer og retningslinjer, som ofte er nedfelt som EQS-prosedyrer i fagmiljøene som skal dra nytte av prosjektresultatene. Faglig kvalitetsansvarlig har ansvar for oppdatering av prosedyre- og rutine-beskrivelser som skal sikre at bruken av prosjekt­leveransene tilfredsstiller faglige krav og standarder i fagmiljøene, normalt beskrevet EQS. |
| Kvalitetsleder | Kvalitetsleder er ansvarlig for kvaliteten på selve gjennomføringen av prosjektet, inkludert kvalitet på dokumenter som utformes i prosjektet. Kvalitetsleder kan i mindre prosjekter være prosjektleder, og i større prosjekter kan dette være en dedikert rolle. I så fall fungerer kvalitetsleder ofte som coach for prosjektleder. |
| Sikkerhetsansvarlig | Ansvarlig for at sikkerheten i løsningene tilfredsstiller de krav lovverket og helsesektorens øvrige regelverk stiller til informasjonssikkerhet iht. [Normen](http://www.normen.no). Ansvarlig for å gjennomføre risiko- og sårbarhetsanalyser. Rollen kan i mindre prosjekter ivaretas av prosjektleder. Hemits sikkerhetsrådgiver bør benyttes som støttespiller ved behov. |
| Kommunikasjons­ansvarlig | Ansvarlig for å utarbeide prosjektets kommunikasjonsplan og for å ivareta informasjon fra prosjektet til omverdenen iht. kommunikasjonsplanen. |
| Arkitekt i prosjekt | *Etablerer samme forståelse av prosjektets gevinster og mål som prosjektleder og kunde, og kan være prosjektleders sparringspartner. Fungerer som rådgiver overfor både prosjektet og kunden når det gjelder arkitekturarbeid og nytten av slikt arbeid*  *Er en del av prosjektets kjerneteam.*  *Kjenner beslutningsstrukturene i HMN og forstår hvordan prosjekter gjennomføres.*  *Prosjektarkitekten er selvdrevet og tar nødvendige initiativ til samarbeid med Hemit, leverandører, kunder og sluttbrukere, tett koordinert med prosjektleder.*  Generelt:   * Etablerer forståelse for kundens behov og sluttbrukeres arbeidssituasjon * Er ansvarlig for, og leder, prosessen med å identifisere og utarbeide arkitekturleveranser, i tråd med mandatet og rammene som prosjektet har fått * Er ansvarlig for å bringe inn annen arkitekturkompetanse etter behov. Ressursavtaler arkitektur gjøres av prosjektleder. * Er ansvarlig for å innhente relevant arkitekturarbeid * Gir et estimat for Arkitektur sin innsats * Ivaretar at leveransene er i tråd med regionale og nasjonale strategier og veikart, og passer inn i virksomheten sin arkitektur * Er ansvarlig for å legge frem relevante saker i arkitekturforum og andre relevante forum, i samarbeid med prosjektleder * Deltar i alle relevante risikovurderinger * Tar ansvaret for å formidle resultatet av prosjektet til egen seksjon |
| Teknisk ansvarlig | Ansvarlig for å ivareta de tekniske aspektene ved prosjektet. Eksempelvis sikre at de tekniske løsningene inkl. integrasjoner blir utviklet i samsvar med krav, spesifisere krav til produksjonsmiljø og sikre at dette blir etablert i samsvar med krav.   * Ansvarlig for at løsningene tilfredsstiller Helse Midt-Norges tekniske krav til applikasjoner * Ansvarlig for at løsningene tilfredsstiller Helse Midt-Norges Sikkerhetsplan (hvis det ikke finnes en egen sikkerhetsansvarlig) |
| Brukeransvarlig / kravansvarlig | Ansvarlig for at brukernes krav blir ivaretatt i nye løsninger. Ansvarlig for at nye løsninger inneholder tilstrekkelig funksjonalitet, og er effektive og intuitive i bruk. |
| Testansvarlig | Ansvarlig for utarbeidelse av prosjektets testplaner og gjennomføring av testaktiviteter iht. plan. Bistand ved etablering av testmiljø. Ansvarlig for testrapport og annen testdokumentasjon. Ansvarlig for samarbeid med testleder i releaseprosess dersom løsningen skal produksjonsettes som en release i en etablert tjeneste. |
| Opplæringsansvarlig | Ansvarlig for at brukerne av løsningen samt Hemits kundesenter får tilstrekkelig opplæring. Ansvarlig for utarbeidelse av opplæringsmateriell, e-læringskurs etc., og ansvarlig for gjennomføring av kurs og andre opplærings­aktiviteter. |
| Innføringsansvarlig | Ansvarlig for utrulling av løsning |
| Gevinsteier [[1]](#footnote-2) | Gevinsteier er normalt en linjeleder på klinikksjef-nivå, og har det overordnede ansvaret for at prosjektets gevinster blir realisert i sin del av organisasjonen. Gevinsteier er hovedansvarlig for gjennomføring av prosjektets Gevinstrealiseringsplan i sin organisasjon, og sørger for at det blir utpekt gevinstansvarlige for praktisk oppfølging. Gevinsteier bør delta i utforming av Gevinstrealiseringsplanen og ha eierskap til denne. I mindre prosjekter kan Prosjekteier ta rollen som gevinstansvarlig.  Gevinsteier bør delta i utforming av Gevinstrealiseringsplanen, evt. delegere dette til en Gevinstansvarlig. Gevinsteier må uansett ta eierskap til planen. |
| Gevinstansvarlig | Gevinstansvarlig skal iverksette tiltak for å oppnå størst mulig nytteverdi av prosjektleveransene, og skal etablere registrering og måling av effekter over tid, i henhold til beskrivelsene i Gevinstrealiseringsplanen. Gevinstansvarlig skal aktivt følge opp tiltakene og registreringene, og følge med på at organisasjonen etter hver når gevinstmålene. Dersom oppfølgingstiltakene viser at målene ikke nås, skal gevinstansvarlig i samarbeid med sin leder (Overordnet gevinstansvarlig) vurdere å iverksette ytterligere tiltak for å nå målene. |
| Produkteier | Produkteier er en rolle som benyttes i smidige utviklingsprosjekter. Produkteier er i sin helhet tildelt alt ansvar for omfangsstyring i prosjektet og skal løpende påse at prosjektet realiserer de IKT støttefunksjonene som gir virksomheten størst verdi. Produkteier er:   * Ansvarlig for at prosjektets leveringsomfang er utformet og beskrevet i form av en prioritert liste med produkter beskrevet som brukerhistorier ([produktkø](https://prosjektveiviseren.digdir.no/prosjektveiviseren/begreper/81" \l "heading-389)) * Ansvarlig for kontinuerlig vedlikehold av produktkøen gjennom detaljering og forfining av de produktelementer som til enhver tid har høyest prioritert og klar for utvikling i neste sprint * Ansvarlig for analyse og videre behandling av omfangsrelaterte endringsforslag   Produkteier kan tildeles beslutningsmyndighet for alle endringer som ikke truer kostnadsmessig disponeringsfullmakt delegert prosjektleder. |
| Scrumleder | Scrumleder er en rolle som benyttes i smidige utviklingsprosjekter. Scrumleder er ansvarlig for tilrettelegging av teamets arbeid for å levere produkter i henhold til sprintplan og tilrettelegger for scrum-aktiviteter som sprintplanlegging, daglig scrum og sprinttilbakeblikk.  Scrumleder skal fjerne hindringer for teamet og representerer et buffer mellom teamet og omverdenen som beskytter det mot eksterne forstyrrelser. Scrumleder deltar i scrum-of-scrums. Dette brukes i prosjekter med flere sprintteam. Scrumleder skal påse at teamets arbeidsprosesser følges opp og at praksis kontinuerlig forbedres.  Rollen scrumleder kan sammenfalle med rollen teamleder. I små prosjekter kan rollene som prosjektleder og scrumleder innehas av samme person. Rollen er mer en tilrettelegger enn en leder. Scrum-team forventes å være selvorganiserende. |

1. Overordnet gevinstansvarlig og Gevinstansvarlig er roller i linjeorganisasjonen og ikke i prosjektorganisasjonen, men det er et tett samarbeid mellom disse og prosjektet i planleggingen av gevinster og oppfølgingstiltak. Rollene vedvarer etter at prosjektet er avsluttet, ettersom de fleste gevinster normalt høstes etter at prosjektet har levert sine resultater. [↑](#footnote-ref-2)